Representants d'associacions empresarials i sectors productius debaten el Pla de Regeneració Urbana dels Nuclis Primitius de la Platja
08 abril 2021

## Representants d'associacions empresarials i sectors productius debaten el Pla de Regeneració Urbana dels Nuclis Primitius de la Platja08 abril 2021Última actualització: 08 abril 2021

![](../gestion/img/5388c1fd96cae7ca4c36976fe946823eca320a5138c0967672b02ef003701acf.jpg)  
  

El **regidor delegat de Polítiques Econòmiques, Comerç, Indústria i Innovació** i **president de la Junta de Districte de la Platja, Ferran Martínez**, ha valorat aquest matí de manera positiva la celebració del taller 'Sector Empresarial i Productiu’, que es va celebrar el 6 d’abril passat als Salons de Foment AIC de la ciutat, dins de la segona fase del Pla de Regeneració Urbana “Nuclis primitius de la platja” impulsat per l’àrea d’Urbanisme de l’Ajuntament de Gandia.

Cal recordar, que aquest projecte és un model d’urbanisme participatiu, nou i pioner al nostre territori, que pretén involucrar diversos agents socials (veïnat, tècnics i sectors productius) en el futur d’aquesta zona per a treballar en l’objectiu 11 de desenvolupament sostenible «_per tal d’aconseguir que les ciutats i els assentaments humans siguen inclusius, segurs, resilients i sostenibles_», tal i com assenyala l’ONU (Nacions Unides).

Aquest segon ‘Taller Sector Empresarial i Productiu’ dóna continuïtat a la fase participativa que es va constituir arran dels resultats que es van obtenir en el primer període d’enquesta-qüestionari sobre temes relacionats amb la millora urbanística de la platja (ajust tipològic; equipaments; peatonalització; aparcaments; canvi climàtic; desestacionalització, integració correcta i zones verdes) que van possibilitar la creació d’un equip multi-disciplinar que va proposar 3 línies de treball a partir de tallers i taules redones/debats, amb la presència de tècnics, sectors productius i veïnat.  

Després de la celebració del primer ‘Taller d’Experts i Especialistes’ el passat 30 de març, el segon debat ha estat dirigit pel **sociòleg urbanista, José Manuel Luís Hortelano**, i co-organitzat per Martínez, i hi han participat representants dels sectors empresarials i productius de Gandia implicats per tal de plantejar i debatre propostes de millora urbanística als Nuclis Primitius d’aquesta zona.

Així, hi han estat presents el **president de la Federació d’Associacions d’Empresaris de la Safor (FAES), Juan Pablo Tur**; el **president de l’Associació de Promotors Immobiliaris, Constructors i Agents Urbanitzadors de la Safor (APCS), Camilo Peiró Peiró**; el **president de l’Associació Empresarial Hostalera de Gandia i la Safor (AEHGS), Luís Rodríguez de Rivera Cremades**; la **presidenta de l’Associació de dones empresàries professionals i directives de la Safor (SUMEM), Pilar Reina Romero.**

Respecte d’aquesta taula redona, el regidor de Polítiques Econòmiques ha destacat que “_el contingut va ser summament interessant amb aportacions valuoses perquè al final es tractava d’avançar en el projecte de reforma interior del nucli primitiu de la platja comptant amb la perspectiva dels sectors productius. Els objectius que plantejava este Pla de Regeneració Urbana van ser abordats amb aportacions de valor i molt positives. Crec que ha sigut un pas endavant per aconseguir l’objectiu global de convertir les ciutats, en este  cas Gandia, en un espai amable, inclusiu, segur, resilient i sostenible, objectius que contempla l’Agenda Urbana espanyola del 2030 i que es concretaran en la redacció d’aquestes propostes_”.

La pròxima setmana, el 13 d’abril, a les 18.30 h, des del saló de Graus del paranimf del Campus de Gandia de la UPV, es celebrarà el tercer i últim taller d’aquesta fase: ‘Representació Ciutadana’, amb la participació de representants de les associacions veïnals de la platja de Gandia.